NGV-wetsontwerp: ‘Talle onbeantwoorde vrae en leemtes’Argieffoto (Foto: DarkoStojanovic, Pixabay) AfriForum het aangekondig dat hy binne die volgende drie maande kommentaar op die Wetsontwerp oor Nasionale Gesondheidsversekering (NGV) sal indien. Dié wetsontwerp is gister in die Staatskoerant gepubliseer en het die uiteindelike oogmerk om gesondheidsdienste namens die publiek aan te koop en nasionale gesondheidsorg te lewer. Dr. Eugene Brink, strategiese raadgewer vir gemeenskapsdienste by AfriForum, sê daar is talle onbeantwoorde vrae en leemtes in die wetsontwerp. “Die eerste vraag het te doen met koste, want sonder finansiering kan só ŉ voorstel nie aan die gestelde eise voldoen nie. Die wetsontwerp swyg meestal hieroor, en dit is iets wat AfriForum verder sal ondersoek voordat ons kommentaar lewer.” Volgens Brink is die NGV se wetsontwerp op wensdenkery gegrond en kan dit nie net die gesondheidstelsel nie, maar ook die ekonomie, in duie laat stort. “Met die Suid-Afrikaanse ekonomie wat stotter en te min ‘rykes’ wat die armes moet onderhou, kan dit tot ’n uittog van die middelklas en welvarendes lei, wat die hele plan buitendien in duie sal laat stort. Die land kan dit eenvoudig nie bekostig nie.” Brink sê Aaron Motsoaledi, minister van gesondheid, se aanval op die private bedryf is skynheilig, want die staat beoog juis om dienste van die private sektor te koop. “Hoewel die minister die private bedryf van uitermate hoë koste beskuldig, wil hy van hul dienste gebruik maak om te vergoed vir die gemors in die openbare gesondheidsektor. Hierdie plan gaan waarskynlik die private gesondheidsbedryf aftrek tot op die vlak waar die openbare gesondheidsektor tans is.” Motsoaledi het gister aangekondig dat alle werkende Suid-Afrikaners verplig sal wees om tot die NGV by te dra. Hy kon egter nie meer besonderhede bekend maak nie en het gesê die tesourie sal dit moet bepaal. Motsoaledi het gesê alle Suid-Afrikaners moet uiteindelik toegang tot openbare sowel as private gesondheidsorg hê. Motsoaledi het gesê die regering is deeglik bewus van die swak gehalte van openbare gesondheidsorg. “Ons is ook bewus van die gebrek aan doeltreffendheid in die openbare gesondheidsorgstelsel.” Hy het gesê twee probleme moet uitgestryk word voordat die NGV in werking gestel kan word: “Die duur koste van private gesondheidsorg en die swak gehalte van openbare gesondheidsorg.” Motsoaledi het gesê die eerste fase van die NGV was van 2012 tot 2017. Fase 2 sal plaasvind oor ŉ tydperk van vyf jaar vanaf 2017 tot 2022 en sal voortgaan met die implementering van inisiatiewe om gesondheidsorg te versterk en die instel van wetgewing en wysigings aan ander wetgewing. Fase 3 sal plaasvind oor ŉ tydperk van vier jaar vanaf 2022 tot 2026 en sal insluit die voortsetting van gesondheidsorgstelsels wat op ŉ deurlopende basis versterk word; die mobilisering van addisionele bronne soos goedgekeur deur die kabinet en die selektiewe kontraktering van gesondheidsorgdienste van private verskaffers.